**Vračilo trošarine za energente, ki so jih obdelovalci zemljišč v letu 2022 porabili za pogon kmetijske in gozdarske mehanizacije**

Pravico do vračila trošarine za energente, porabljene v letu 2022 za pogon kmetijske in gozdarske mehanizacije, bodo upravičenci še lahko uveljavljali s predložitvijo zahtevka za vračilo trošarine v letu 2023, kljub temu da [novela Zakona o trošarinah-1C](http://www.pisrs.si/Pis.web/pregledPredpisa?id=ZAKO8663) s 1. januarjem 2023 za upravičence uvaja novosti. Ta pravica se s 1. januarjem 2023 nadomesti s pravico do nakupa označenega plinskega olja s takojšnjim znižanjem trošarine za pogon kmetijske in gozdarske mehanizacije (vključno s traktorji) in vozil, prirejenih za prevoz čebeljih panjev. Več o nakupu goriva za kmetijstvo si lahko preberete na [spletnih straneh Finančne uprave](https://www.fu.gov.si/davki_in_druge_dajatve/podrocja/trosarine_ztro_1#newsList12740).

Fizične osebe lahko vložijo zahtevek za vračilo trošarine za energente, porabljene v letu 2022 za pogon kmetijske in gozdarske mehanizacije, do 30. junija 2023.

Pravne osebe, agrarne skupnosti in samostojni podjetniki posamezniki vložijo zahtevek za vračilo trošarine za energente, porabljene v letu 2022 za pogon kmetijske in gozdarske mehanizacije:

* za mesec december do 31. januarja 2023,
* za zadnje trimesečje 2022 (oktober, november, december) do 1. marca 2023,
* letni zahtevek za leto 2022 do 31. marca 2023.

Do vračila dela plačane trošarine za energente, ki so bili v letu 2022 dokazljivo porabljeni za pogon kmetijske in gozdarske mehanizacije, so na podlagi 94. člena [Zakona o trošarinah](http://www.pisrs.si/Pis.web/pregledPredpisa?id=ZAKO7128) in [Pravilnika o načinu vračila trošarine za energente, ki se porabijo za pogon kmetijske in gozdarske mehanizacije (v nadaljnjem besedilu pravilnik)](http://www.pisrs.si/Pis.web/pregledPredpisa?id=PRAV14587), upravičeni kupci, ki

* so v registru kmetijskih gospodarstev pri ministrstvu, pristojnem za kmetijstvo, evidentirani kot nosilci kmetijskega gospodarstva in so imeli na dan 30. junija 2022 v Republiki Sloveniji v uporabi toliko kmetijskih in gozdnih zemljišč po posameznih vrstah dejanske rabe, da njihova normativna poraba goriva znaša vsaj 540 litrov za kmetijsko zemljišče in gozd oziroma vsaj 150 litrov za gozd,
* niso nosilci kmetijskega gospodarstva – kmetije in so imeli na dan 30. junija 2022 v Republiki Sloveniji v uporabi toliko gozdnih zemljišč, da njihova normativna poraba goriva znaša vsaj 150 litrov.

**Način uveljavljanja vračila trošarine**

Upravičenec vloži zahtevek za vračilo trošarine elektronsko preko portala eDavki, kjer je uporabnikom na voljo informacijski sistem E-TROD. Izjema od obvezne predložitve zahtevkov za vračilo trošarine v elektronski obliki velja le za osebe, ki niso nosilci kmetijskega gospodarstva in kot fizične osebe uveljavljajo vračilo trošarine le za gozd (3. odstavek 94. člena Zakona o trošarinah).

V primeru nedelovanja informacijskega sistema davčnega organa bo davčni organ informacijo o nedelovanju objavil na svoji [spletni strani](https://edavki.durs.si/EdavkiPortal/OpenPortal/CommonPages/Opdynp/PageEdavkiRssView.aspx?rid=e_davki) in v tem primeru se pred iztekom roka za predložitev zahtevka za vračilo trošarine omogoči vložitev zahtevka v elektronski obliki na uradni naslov davčnega organa ali v papirni obliki.

Postopek predložitve zahtevka za vračilo preko portala eDavki je za uporabnike, v odvisnosti od tega ali bodo prijavo v portal eDavki opravili z uporabniškim imenom in geslom ali s kvalificiranim digitalnim potrdilom, podrobneje opredeljen v dokumentih:

* [Enostaven dostop do portala eDavki z uporabniškim imenom in geslom za vložnike zahtevka za vračilo trošarine za kmetijsko in gozdarsko mehanizacijo](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Enostaven_dostop_do_portala_eDavki_z_uporabniskim_imenom_in_geslom_za_vloznike_zahtevka_za_vracilo_trosarine_za_kmetijsko_in_gozdarsko_mehanizacijo.pdf) in
* [Dostop do portala eDavki s kvalificiranim digitalnim potrdilom za vložnike zahtevka za vračilo trošarine za kmetijsko in gozdarsko mehanizacijo](https://www.fu.gov.si/fileadmin/Internet/Davki_in_druge_dajatve/Podrocja/Trosarine/Opis/Dostop_do_portala_eDavki_s_kvalificiranim_digitalnim_potrdilom_za_vloznike_zahtevka_za_vracilo_trosarine_za_kmetijsko_in_gozdarsko_mehanizacijo.pdf).

**Pridobivanje podatkov o površini zemljišč in izračun normativne porabe**

V skladu z določbami drugega odstavka 94. člena [Zakona o trošarinah](http://www.pisrs.si/Pis.web/pregledPredpisa?id=ZAKO7128) se normativna poraba goriva določi za koledarsko leto glede na površino in dejansko rabo kmetijskih in gozdnih zemljišč v Sloveniji v uporabi upravičenca, kot jo izkazujejo grafične enote rabe zemljišč kmetijskega gospodarstva (v nadaljevanju: GERK) oziroma zemljiški kataster.

**Normativna poraba goriva**

Vračilo trošarine se priznava za dejansko porabljene količine goriva, vendar največ do višine normativne porabe goriva. Normativna poraba je določena za koledarsko leto glede na površino in dejansko rabo kmetijskih in gozdnih zemljišč v Republiki Sloveniji, ki so v uporabi upravičenca, kakor ju izkazujejo GERK oziroma zemljiški kataster.

Normativna poraba znaša:

1. 200 litrov na hektar njive, njive za rejo polžev, jagod na njivi, trajnih rastlin na njivskih površinah, rastlinjaka, rastlinjaka s sadnimi rastlinami, matičnjaka, trajnega travnika, hmeljišča v premeni, ekstenzivnega sadovnjaka, travinj z razpršenimi neupravičenimi značilnostmi, začasnih travinj in kmetijskega zemljišča v pripravi;
2. 420 litrov na hektar vinograda, intenzivnega sadovnjaka, hmeljišča, oljčnika ali ostalih trajnih nasadov;
3. 50 litrov na hektar plantaže gozdnega drevja;
4. 15 litrov na hektar gozda.

Kot površina kmetijskih zemljišč v uporabi se za kmetijsko zemljišče iz 1. in 2. točke upošteva največja upravičena površina, za kmetijsko zemljišče iz 3. točke pa površina, kot jo izkazuje GERK pod posamezno vrsto dejanske rabe, kakor je za posamezno kmetijsko gospodarstvo, na dan 30. junija leta za katero se uveljavlja vračilo, evidentirana v registru kmetijskih gospodarstev pri ministrstvu, pristojnem za kmetijstvo.

Kot površina gozdnih zemljišč v uporabi se upošteva površina zemljišč, ki je po dejanski rabi v zemljiškem katastru opredeljena kot gozd in je na dan 30. junija leta, za katero se uveljavlja vračilo v uporabi upravičenca.

**Sprememba nosilca kmetijskega gospodarstva**

V primeru spremembe nosilca kmetijskega gospodarstva – kmetije v obdobju uveljavljanja vračila trošarine za leto 2022 (to je koledarsko leto 2022 vključno do vložitve zahtevka za vračilo), se upravičenost do vračila prizna novemu nosilcu.

**Več lastnikov ali uporabnikov gozda**

V primeru, ko nosilec kmetijskega gospodarstva – kmetije uveljavlja vračilo trošarine tudi za člane kmetije, ki so lastniki oziroma uporabniki gozda, mora pridobiti njihova pooblastila za uveljavljanje vračila ter na zahtevku v sklopu »Pooblastilo za uveljavljanje vračila trošarine za gozd« vpisati njihove davčne številke.

**Dokazila**

Kot listine, na podlagi katerih upravičenec – fizična oseba, uveljavlja vračilo trošarine, se upoštevajo izvirniki računov o nabavi goriva, ki se predložijo na zahtevo davčnega organa.

Upravičenec lahko kot račun za gorivo upošteva tudi račun za strojno storitev, ki mu jo je izvajalec opravil na kmetijskem zemljišču ali gozdu v uporabi  upravičenca. Izvajalec storitev mora na izdanem računu navesti količino porabljenega goriva in dati izjavo, da sam za to količino goriva ne bo uveljavljal vračila trošarine.

Upravičenci do vračila trošarine morajo hraniti listine (račune), na podlagi katerih jim je bila vrnjena trošarina, 10 let po izteku leta, na katero se listine nanašajo, in jih predložiti na zahtevo davčnega organa.

V primeru, da so člani kmetijskega gospodarstva pooblastili nosilca kmetijskega gospodarstva za uveljavljanje vračila trošarine za gozd, je potrebno na zahtevku vpisati davčne številke članov kmetijskega gospodarstva v sklop »Pooblastilo za uveljavljanje vračila trošarine za gozd«. Zahtevku TRO-A v tem primeru potrebno v sklopu »Priloga« obvezno priložiti skenirano pooblastilo članov kmetijskega gospodarstva.

**Višina zneska za vračilo trošarine**

Znesek vračila trošarine je določen v višini 70% povprečnega zneska trošarine, ki je določena za plinsko olje za pogonski namen v obdobju, za katerega se zahteva vračilo trošarine in ki ga ugotovi minister za finance. Ko bo ugotovljen povprečni znesek trošarine objavljen v Uradnem listu RS, predvidoma v januarju 2023, bo davčni organ pričel z reševanjem zahtevkov.

**Vračilo trošarine**

Davčni organ vrne trošarino v 30 dneh od dneva vročitve odločbe o vračilu. Odločbe o vračilu se bodo vročale navadno v skladu s pravili 85. člena [ZDavP-2](http://www.pisrs.si/Pis.web/pregledPredpisa?id=ZAKO4703) ali pa elektronsko prek portala eDavki. Če je odločba vročena navadno, se šteje vročitev za opravljeno 15. dan od dneva odpreme. Če se odločba elektronsko vroča prek portala eDavki v skladu z določbo 85.a člena [ZDavP-2](http://www.pisrs.si/Pis.web/pregledPredpisa?id=ZAKO4703) se šteje, da je vročitev opravljena z dnem, ko zavezanec z elektronskim podpisom vročilnice prevzame dokument. Če dokumenta ne prevzame v 15 dneh, od dneva, ko mu je bilo obvestilo puščeno prek portala eDavki, velja vročitev za opravljeno z dnem preteka tega roka. Vračilo trošarine se upravičencu oziroma vlagatelju izplača na transakcijski račun.